# DECIZIA ETAPEI DE ÎNCADRARE

**Nr. … din ...0..2018**

Ca urmare a solicitării de emitere a acordului de mediu adresate de **SC EXPERT LAND DEVELOPMENT SRL**, cu sediul în municipiul Sibiu, str. Putnei, nr. 19B, județul Sibiu, înregistrată la APM Sibiu cu nr. 13253/23.07.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sibiu decide, ca urmare a consultărilor desfăşurate în cadrul şedinţei Comisiei de Analiză Tehnică din data de 29.08.2018, că proiectul ”**Extindere conductă și branșamente gaze naturale presiune redusă”** propus a fi amplasat în orașul Cisnădie, str. Măgurii, FN, CF 110804, 110816, **nu se supune evaluării impactului** **asupra mediului şi nu se supune evaluării adecvate**.

Justificarea prezentei decizii:

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

Proiectul se încadrează în prevederile H.G. nr. 445*/*2009 privind evaluarea impactului anumitor proiecte publice şi private asupra mediului, fiind încadrat în Anexa 2 - lista proiectelor pentru care trebuie stabilită necesitatea efectuării evaluării impactului asupra mediului pct. 13 a – orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau anexa 2, deja autorizate, executate sau în curs de a fi executate, care pot avea efecte semnificative negative asupra mediului.

**1. Caracteristicile proiectului**

**a) mărimea proiectului**

Prin proiect se propune extinderea conductei de alimentare cu gaze naturale la imobilele identificate cu CF 110804 și 110816, situate în orașul Cisnădie, pe strada Măgurii și realizarea branșamentelor. Conductele și branșamentele vor fi din PE 100 cu lungimea totală de 580 m.

Lucrările propuse prin proiect sunt:

* identificarea traseului;
* jalonarea traseului;
* desfacerea îmbrăcăminților din pavaj;
* săparea propriu zisă a tranșeii șanțului;
* pregătirea materialelor pentru sudare;
* sudare;
* efectuarea probelor de etanșeitate;
* astuparea șanțurilor;
* refacerea pavajelor.

Alimentarea cu apă potabilă a șantierului se va asigura din comerț, iar alimentarea cu energie electrică pe timpul lucrărilor va fi asigurată de un generator de curent.

b) cumularea cu alte proiecte – nu este cazul;

c) utilizarea resurselor naturale – nu este cazul;

d) producţia de deşeuri – pe perioada de execuție a lucrărilor se vor genera deșeuri menajere, de hârtie și carton, deșeuri metalice și deșeuri din polietilenă care se vor colecta selectiv în spaţii special amenajate şi se vor valorifica/elimina prin societăţi autorizate;

e) emisiile poluante, inclusiv zgomotul şi alte surse de disconfort – praf, emisii de gaze și zgomot, pe perioada de execuție a lucrărilor;

f) riscul de accident, ţinându-se seama în special de substanţele folosite – nu este cazul, se vor respecta normele de protecţia muncii.

**2. Localizarea proiectului**

2.1. utilizarea existentă a terenului – proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare, conform Certificatului de urbanism emis de Primăria orașului Cisnădie şi a verificării documentaţiei de către ecolog Lavinia Lobonț; terenul este situat în intravilanul localității Cisnădie, domeniu privat;

2.2. relativa abundenţă a resurselor naturale din zonă, calitatea şi capacitatea regenerativă a acestora – nu este cazul;

2.3. capacitatea de absorbţie a mediului, cu atenţie deosebită pentru:

a) zonele umede – nu este cazul;

b) zonele costiere – nu este cazul;

c) zonele montane şi cele împădurite – nu este cazul;

d) parcurile şi rezervaţiile naturale – nu este cazul;

e) ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate, etc. – nu este cazul;

f) zonele de protecţie specială, mai ales cele desemnate prin Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică – nu este cazul;

g) ariile în care standardele de calitate a mediului stabilite de legislaţie au fost deja depăşite – nu este cazul;

h) ariile dens populate – nu este cazul;

i) peisajele cu semnificaţie istorică, culturală şi arheologică – nu este cazul.

**3. Caracteristicile impactului potenţial**

Se iau în considerare efectele semnificative posibile ale proiectelor, în raport cu criteriile stabilite la pct. 1 şi 2, cu accent deosebit pe:

a) extinderea impactului: aria geografică şi numărul persoanelor afectate – local pe perioada realizării proiectului;

b) natura transfrontalieră a impactului – nu este cazul;

c) mărimea şi complexitatea impactului – se vor lua măsuri de reducere şi limitare a impactului asupra mediului. Impact potenţial nesemnificativ, având în vedere caracteristicile proiectului şi localizarea acestuia;

d) probabilitatea impactului – redusă;

e) durata, frecvenţa şi reversibilitatea impactului – impact redus, reversibil, pe perioada de realizare şi funcţionare.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

Proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor;
* nu se va degrada mediul natural sau amenajat, prin depozitări necontrolate de deşeuri de orice fel;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect;
* executarea lucrărilor conform proiectului avizat;
* materialele necesare executării lucrărilor se vor depozita în locuri bine stabilite, amenajate corespunzător, în vederea prevenirii poluării solului şi/sau subsolului;
* utilajele utilizate pe durata de realizare a lucrărilor, precum şi mijloacele de transport, vor avea o stare tehnică corespunzătoare, astfel încât să fie exclusă orice posibilitate de poluare a mediului înconjurător cu combustibil ori material lubrifiant direct sau indirect;
* în vederea reducerii nivelului de zgomot şi vibraţii beneficiarul va impune constructorului să nu folosească utilaje cu grad avansat de uzură care pot emite zgomote înalte şi poluanţi;
* suprafeţele de teren afectate temporar prin execuţia lucrărilor vor fi redate în categoria de folosinţa avută anterior, sarcina revenindu-i titularului proiectului;

- este interzisă afectarea terenurilor în afara amplasamentelor autorizate pentru realizarea lucrărilor de investiţii, prin:

- abandonarea, înlăturarea sau eliminarea deşeurilor în locuri neautorizate;

- staţionarea mijloacelor de transport în afara terenurilor desemnate în acest scop;

La finalizarea lucrărilor se va aduce terenul la starea inițială.

Conform art. 22, alin. (1) din H.G. nr. 445/2009, titularului proiectului are obligaţia, de a notifica în scris Agenţia pentru Protecţia Mediului Sibiu despre orice modificare a datelor/informaţiilor care au stat la baza luării deciziei etapei de încadrare;

Conform art. 49, alin. (3) si (4) din Ordinul MMP nr. 135/2010 privind aprobarea Metodologiei de aplicare a evaluării impactului asupra mediului pentru proiecte publice şi private, la finalizarea lucrărilor, veţi notifica Agenţia pentru Protecţia Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul-verbal întocmit în urma controlului se va anexa şi va face parte integrantă din procesul-verbal de recepţie la terminarea lucrărilor.

**Proiectul propus nu necesită parcurgerea celorlalte etape ale procedurii de evaluare a impactului asupra mediului şi nu se supune evaluării adecvate.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**Prezenta decizie a fost emisă în 3 (trei) exemplare originale, fiecare având un număr de 4 pagini, semnate şi ştampilate: 1 ex. pentru solicitant, 2 ex. se arhivează la A.P.M. Sibiu.**

**p. DIRECTOR EXECUTIV, p. ȘEF SERVICIU AVIZE,**

**ACORDURI, AUTORIZAŢII,**

**Ec. Ioan FRĂTICI Ing. Livia MITEA**

**ÎNTOCMIT,**

**Ecolog Lavinia LOBONȚ**